Ditoy adayo a lugar iti baet
dagiti duadua, umayka, basang.
Ti umuna a suratmo iti Ingles
a maipapan iti agbambanniaga a riknam
ket namak pay a manglemmes iti ragsak
tapno kadagiti eksena a mangiliwliwag
iti agpang ti kaaddam iti daytoy a kinaawan
iti agpang ti kinaawanko iti kaaddam
iti surat dagiti ima, iti kuraddaddeng
nga ayat, kunaem: ni manang, mailiw kadagiti unget
ni manong, dina kayat a pagsaritaanmi
ti maipapan kadagiti imbatim a lagip ken rikna
ni nanang, namak nga agngiitngiit iti suli
ngem ammok lattan a kayatna nga addaka,
iti tugawmo a reserbado kadagiti sermon ti ama
panangiyadal nga awan kanito a pilpillienna.
Namak pay a planuenmi ti panagkikitatayonto
manen kalpasan ti tudo, bagyo, dipunturon, baro a tawen
ken naruay a kararag iti Birhen ti Nasayaat a Panaglayag
ti milagrona kadagiti umun-una a paw-it
a pasarabo, libro ken manong, daniw ti panagdawat
iti dispensar iti dimo panangdar-ay iti kumulgar ni manang
ken siak iti tinawen a panagkasangay
a ti lagipko kenka ket ti maurnong a kandela
dua iti rugiam ti agawan ngem itan ket pito
ken di met agpullo ti panagbilang.
Ita, ar-arapaapek ti panangbasaktayo iti layus,
sika iti manibela tapno iti panangsaranget ti lugan
iti layus, agtanamitimak, kas iti daydi tawen
a pinanawandak iti kuna tapno arayaten ti kakaen
dagiti amin a pinagayat, sika ken ti ina,
dakayo iti allawig dagiti kigaw a tagainep
nga iti nepnep ken sirnaut ket addakami.
Dakami dagiti agkalma nga aldaw
iti panagbayanggudaw dagiti am-amangaw.
Iti panagsublim, sadiay a rugiantayo
ti agsangasanga a panaggiinniliw.
A Solver Agcaoili
Hon, HI/Oct 3/08
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn por_Latn cym_Latn